3 कर्मियों की वेतनवृद्धि रोकी, 2 सचिव निलंबित
भास्कर संवाददाता | बुरहानपुर
प्रधानमंत्री आवास योजना के तहत गांव-गांव में चल रहे भवन निर्माण कार्यों का जायजा लेने पहुंचे जिला पंचायत के सीईओ ने लापरवाही पाए जाने पर तीन कर्मचारियों की वेतनवृद्धि रोक दी। दो पंचायत सचिवों को निलंबित कर दिया। इन कर्मचारियों ने योजना के तहत चल रहे कार्यों को अपडेट नहीं किया था। वे अफसरों को जानकारी नहीं दे पाए।
परियोजना अधिकारी विजय पचौरी ने बताया जिला पंचायत सीईओ अमिताभ सिरवैया ने खकनार विकासखंड के पंचायत समन्वयक अधिकारी राजू अचालिया, रामेश्वर पटेल और पंचायत इंस्पेक्टर गजमोहन बलिराम की वेतनवृद्धी रोकी। इन्होंने समय पर रिपोर्ट जमा नहीं की। आवास निर्माण में अन्य कर्मचारियों का सहयोग नहीं किया। इनकी शिकायतें मिल रही थी। निरीक्षण में शिकायतें सही पाई गई। दांतपहाड़ी सचिव दयाराम काजले और पांगरी सचिव दीपक आंबीकर को निलंबित कर दिया है। दोनों ने पात्र लोगों के फोटो ऑनलाइन अपडेट नहीं किए।
वन विभाग डाल रहा है अड़ंगा- जिला पंचायत सीईओ ने दवाटिया, धुलकोट, बोरी, पीपराना, बसाली, गड़ताल, सोलहबलड़ी सहित अन्य गांवों में बन रहे आवासों को देखा। सीईओ ने कर्मचारियों से कहा- समय पर निर्माण पूरा होना चाहिए। 70 आवासों की जानकारी जुटाई। अंबा में निरीक्षण के दौरान लोगों ने कहा- रेत लाने में दिक्कत आ रही है। वन विभाग अड़ंगा डाल रहा है। रेत से भरे ट्रैक्टर-ट्रॉली को जब्त किया जा रहा है। इस पर सीईओ ने वन विभाग से चर्चा की बात कही।
जिला पंचायत सीईओ अमिताभ सिरवैया ने पीएम आवास का निरीक्षण किया।
hin_Deva bho_Deva hin_Deva hin_Deva hin_Deva hin_Deva